Il-membru tal-Qorti Ewropea tal-Awdituri,  l-Avukat Louis Galea, illejla se jippreżenta r-Rapport Annwali tal-Qorti lil żewġ kumitati permanenti tal-Kamra – il-Kumitat dwar l-Affarijiert Barranin u Ewropej u l-Kumitat dwar il-Kontijiet Pubbliċi. Il-Qorti Ewropea tal-Awdituri hija l-istituzzjoni Ewropea fdata cil-veerifika tal-UE. Bħalissa, Dr Galea huwa wkoll id-Dekan ta’ waħda mill-ħames kmamar li fihom hi organizzata l-Qorti. Kull sena il-Qorti tippubblika ir-Rapport Annwali ta’ verifika tal-baġit tal-UE għas-sena finanzjarja ta’ qabel. Fil-5 ta’ Novembru l-President tal-Qorti preżenta dan ir-rapport lill-Parlament Ewropew fi Brussel. Mid-dħul fis-seħħ fl-2010 tat-Trattat ta’ Lisbona, dil-qorti hi wkoll meħtieġa li tippreżenta r-rapport tagħha lill-Parlamenti Nazzjonali. Filwaqt li l-Qorti vvalidat bħala korretti l-kontijiet finanzjarji tal-UE għas-sena finanzjarja 2012, ir-Rapport juri li jippersistu żbalji fl-oqsma prinċipali kollha ta’ nfiq tal-baġit. Il-Qorti appellat għal konsiderazzjoni mill-ġdid tar-regoli ta’ nfiq tal-UE u rrakkomandat li l-qafas leġislattiv jiġi simplifikat. Fil-messaġġ tagħha l-Qorti temfasizza l-importanza taċ-ċittadini li jkunu jafu fuq xiex qed jintnefqu t-taxxi tagħhom u jekk in-nefqa pubblika hix qed twassal biex jinkisbu l-valur u r-riżultati maħsuba.